[{"text_idx": "#000005", "text": "Wrth gerdded tuag at y deml, i lawr strydoedd o dai teras a adeiladwyd ar ddiwedd y bedwaredd ganrif ar bymtheg, tynnir eich llygaid at olygfa egsotig \u2013 tri meindwr gwyn yn codi\u2019n uchel uwchben y toeon o\u2019u cwmpas. Mae\u2019r meindyrau (shikar) blaen-aur hyn yn nodweddiadol o bensaerni\u0308aeth temlau gogledd India, ac maen nhw wedi\u2019u lleoli uwchben y cysegrfeydd (sinhashan) yn y deml islaw. Mae\u2019r gair shikar, sy\u2019n deillio o shikhara, Sansgrit ar gyfer \u2018copa mynydd\u2019, yn cynrychioli mynyddoedd yn ymgyrraedd at y ffurfafen, dolen gyswllt rhwng anfeidredd y nefoedd a\u2019r byd daearol islaw."}, {"text_idx": "#000006", "text": "Delwedd trwy garedigrwydd Teml Swarminaryan Shree CaerdyddRhaid defnyddio craen casglu ffrwythau i gael mynediad i\u2019r shikhars a\u2019u glanhau i gadw eu purdeb claerwyn."}, {"text_idx": "#000008", "text": "Rhaid defnyddio craen casglu ffrwythau i gael mynediad i\u2019r shikhars a\u2019u glanhau i gadw eu purdeb claerwyn."}, {"text_idx": "#000009", "text": "Y mandir a\u2019i shikhars (copaon mynyddoedd) blaen-aur a\u2019i chattris, sef y cryndoau euraid ar hyd y to, pob un a\u0302 baner goch ar ei ben."}, {"text_idx": "#000010", "text": "Yn draddodiadol mae tri meindwr neu gryndo yn dynodi bod mandir yn un pwysig \u2013 cyfieithir y gair hwn yn aml fel \u2018teml\u2019 ond ei wir ystyr yw \u2018man lle mae bodau dynol a duwiau yn rhyngweithio\u2019. Bydd addolwyr yn ymweld a\u0302\u2019r mandir yn rheolaidd, gan olchi eu dwylo yn y cyntedd yn gyntaf, dringo\u2019r grisiau wedyn ac yna dynnu eu hesgidiau cyn mynd i mewn i\u2019r brif neuadd. Yma fe fyddant yn syrthio ar eu hyd o flaen y cysegrfeydd fel arwydd o ostyngeiddrwydd cyn sefyll i gyflawni\u2019r ddefod a elwir yn darshan, gair sy\u2019n golygu \u2018i weld\u2019 yn llythrennol."}, {"text_idx": "#000011", "text": "Y ffurf ddwysaf ar addoli ymhlith yr Hindwiaid yw\u2019r berthynas wyneb yn wyneb hon rhwng duw a dilynwr. Drwy edrych ar lygaid a wyneb y duw, gall y duw eich gweld chi a gallwch chi dderbyn cyfran o nerth a bendithion y bod dwyfol."}, {"text_idx": "#000012", "text": "Mae delwedd o Shri Swaminarayan fel dyn ifanc yng nghysegrfa ganolog mandir Caerdydd. Mae wedi\u2019i wisgo mewn dillad lliwgar o sidan drudfawr, wedi\u2019u brodio ag edau aur ac arian, ac mae ei arlant wedi\u2019i addurno a\u0302 gemau gwerthfawr a roddwyd gan ei ddilynwyr. Mae colofnau a chanopi arian y gysegrfa wedi\u2019u haddurno a\u0302 blodau lotws, sy\u2019n symboleiddio prydferthwch bregus a byrhoedledd bywyd a hefyd y rhinwedd ysbrydol \u2018datgysylltiad\u2019, gan fod y blodyn lotws yn codi ar ei goesyn hir yn uchel uwchben y llaid sy\u2019n ei gynnal."}, {"text_idx": "#000013", "text": "Mae\u2019r gysegrfa ganolog wedi\u2019i chysegru i Swaminarayan, sylfaenydd y grefydd. Mae\u2019n gwisgo dillad moethus a gemau drudfawr. Mae\u2019n cael ei barchu fel athro ac fel ymgnawdoliad o Krishna, duw gwarchod, tosturi, tynerwch a chariad."}, {"text_idx": "#000014", "text": "Ganwyd (neu \u2018ymgnawdolwyd\u2019 fel y byddai Hindwiaid yn ei ddweud) Shri Swaminarayan (ystyr \u2018Shri\u2019 yw \u2018bendigedig\u2019 a \u2018Swami\u2019 yw\u2019r teitl a roddir i feistr ar athroniaeth Hindw\u0302aidd) ar 3 Ebrill 1781 a bu farw (neu fe gafodd ei ryddhau o\u2019i ffurf ddynol) ar 1 Mehefin 1830. Mae\u2019n cael ei fawrygu fel sant ac fel sylfaenydd ffurf ar Hindw\u0302aeth a ddaeth yn boblogaidd yn Gujarat ar ddechrau\u2019r bedwaredd ganrif ar bymtheg."}, {"text_idx": "#000015", "text": "Byddai ei ddilynwyr yn dweud iddo gael ei ymgnawdoli i gyflawni pwrpas penodol: yn yr achos hwn, i wasanaethu fel diwygiwr a gadwodd gredoau ac arferion gorau Hindw\u0302aeth o\u2019r cyfnod canoloesol ond a luniodd ffurf newydd ar Hindw\u0302aeth a oedd yn fwy addas i\u2019r India fwy modern a ddatblygodd, yn rhannol, dan ddylanwad a rheolaeth Prydain. Mae\u2019r grefydd wedi ffynnu ers hynny: mae ganddi 20 miliwn o aelodau drwy\u2019r byd a phrin iawn yw\u2019r pentrefi, trefi a dinasoedd yn nhalaith orllewinol fawr Gujarat nad oes ganddynt gysegrfa neu ddilynwyr."}, {"text_idx": "#000016", "text": "Mae cysegrfeydd y prif seintiau a duwiau yn y pantheon Hindw\u0302aidd ar y naill ochr a\u2019r llall i\u2019r gysegrfa ganolog. Ar y dde mae Hanuman, y duw a\u0302 phen mwnci. Yn o\u0302l y Ramayana (yr epig lle cofnodir hanes y duwiau) fe achubodd ef Shiva rhag cythreuliaid a chredir ei fod felly yn amddiffyn pobl a\u2019u heiddo rhag drygioni. Mae\u2019n rhannu ei gysegrfa gyda Surya, duw yr haul, sy\u2019n chwalu tywyllwch ac anwybodaeth ac yn ffynhonnell pob gwybodaeth a bywyd . Ar y chwith mae Ganesh, y duw a\u0302 phen eliffant, mab poblogaidd iawn Shiva sy\u2019n gysylltiedig a\u0302 lles corfforol a ffyniant, ynghyd a\u0302\u2019r duwiau Shiva a Parvati, gw\u0302r a gwraig, y mae ganddynt briodoleddau niferus ond sy\u2019n gysylltiedig yma a\u0302 bywyd cartref a bywyd teuluol dedwydd."}, {"text_idx": "#000017", "text": "Chwith: Cysegrfeydd Hanuman, y duw pen-mwnci, a Surya, duw\u2019r haul, sy\u2019n eistedd ar gerbyd wedi\u2019i dynnu gan dimau o geffylau, y gellir eu gweld o dan ei orsedd. Dde: Dilynwr yn gwneud offrwm o laeth yng nghysegrfa Shiva a Parvati, duwiau sy\u2019n gysylltiedig a\u0302 hapusrwydd y cartref."}, {"text_idx": "#000018", "text": "Nid oes gan y fersiwn Swaminarayan o Hindw\u0302aeth ddefodau sefydlog ac mae\u2019n datblygu\u2019n barhaus. Mae ei dilynwyr yn gwahaniaethu rhwng smriti (traddodiadau a drosglwyddir o genhedlaeth i genhedlaeth ac sy\u2019n gallu newid) a shruti, craidd athroniaeth Hindw\u0302aidd sy\u2019n gyson ac yn ddigyfnewid. Yn ymarferol, mae hyn yn golygu bod Saesneg yn cael ei defnyddio ar gyfer darlithiau a darlleniadau cyhoeddus o\u2019r ysgrythurau Hindw\u0302aidd yn ogystal a\u0302 Gujarati, a bod gan bwyllgor y deml aelodau ifanc yn ogystal a\u0302 henaduriaid \u2013 mae\u2019r aelodau hy\u0302n yn darparu cyngor a gwybodaeth am draddodiadau Hindw\u0302aidd, tra bo\u2019r aelodau iau yn dod ag angerdd ac egni \u2013 er enghraifft, ymrwymiad cynyddol i gynaliadwyedd amgylcheddol ym mhopeth y mae cymuned y deml yn ei wneud."}, {"text_idx": "#000019", "text": "Nid man addoli yn unig yw\u2019r mandir felly. Mae hefyd yn ganolfan gymdeithasol gyda neuadd chwaraeon, ystafelloedd dosbarth, ardal i gymdeithasu, ceginau, a neuadd amlbwrpas a ddefnyddir ar gyfer dathliadau cymunedol, fel yr w\u0302yl ddiolchgarwch Sharad Punam ddiweddar, a ddethlir ar noson leuad lawn yng nghanol mis Hydref a lle offrymir blodau i Krishna, Shiva a Parvati, a gw\u0302yl liwgar Diwali, a gynhelir ar ddechrau Tachwedd i ddathlu dechrau Blwyddyn Newydd yr Hindwiaid ac i gofio\u2019r rhoddion a gyflwynwyd i\u2019r ddaear gan Lakshmi, y dduwies sy\u2019n gysylltiedig a\u0302 chyfoeth a ffyniant."}, {"text_idx": "#000020", "text": "Un o gysegrfeydd mandir Caerdydd wedi\u2019i haddurno ar gyfer gwledd Diwali, gydag offrymau o ffrwythau, melysion, llaeth, olew, ghee a namkeen (bwydydd sawrus). Ar o\u0302l i\u2019r duwiau fwynhau\u2019r rhoddion hyn, fe ga\u0302nt eu dosbarthu ymhlith y gynulleidfa. Ar y prif ddyddiau gw\u0302yl, bydd y gynulleidfa gyfan o hyd at 700 o bobl yn ymgynnull ar gyfer pryd o fwyd cymunedol a baratoir yng ngheginau\u2019r deml."}, {"text_idx": "#000021", "text": "Sylfaenwyd mandir Caerdydd gan bobl o ranbarth Kutch yn Gujurat a ddaeth i\u2019r ddinas tua\u2019r flwyddyn 1964 i weithio yn ei ffatri\u0308oedd a\u2019i gweithfeydd dur. Un o\u2019r cyflogwyr mawr bryd hynny oedd gwaith dur GKN, olynydd Gwaith Haearn Dowlais a oedd wedi symud o Ferthyr i Gaerdydd ym 1890. Ar y dechrau fe fyddai\u2019r addolwyr yn ymgynnull mewn tai preifat neu neuaddau eglwys i ddathlu gwyliau crefyddol a digwyddiadau eraill. Ym 1978 fe ffurfiwyd pwyllgor i godi arian i brynu adeilad parhaol, a sefydlwyd y deml gyntaf mewn hen argraffdy a fuasai\u2019n synagog cyn hynny."}, {"text_idx": "#000022", "text": "Wedi i\u2019r gymuned o Hindwiaid fynd yn rhy fawr i\u2019r adeilad hwn fe brynwyd yr adeilad presennol \u2013 Clwb Gwyddelig gynt \u2013 ar yr ochr arall i\u2019r stryd. Agorodd y deml hon ar 25 Medi 1993 ond yn 2005 fe benderfynodd pwyllgor y deml y dylid gwneud i\u2019r adeilad edrych yn debycach i deml draddodiadol. Felly mae\u2019r adeilad a welwn ni heddiw yn rhyw fath o hybrid \u2013 mae ystafelloedd modern yr hen adeilad yn lapio o amgylch y neuadd ganolog newydd a\u2019i thri shikar, a gynlluniwyd yn yr arddull pensaerni\u0308ol Indo-Mughal a oedd yn boblogaidd yn Gujarat yn ystod oes Shri Swaminarayan. Cymerodd oddeutu 6,000 o bobl ran yn yr orymdaith drwy ganol y ddinas ar Ddydd Sadwrn 22 Medi 2007 i ddathlu agor y mandir palasaidd."}, {"text_idx": "#000023", "text": "Daeth Hindwiaid o bob rhan o Brydain i Gaerdydd ar gyfer y dathliadau adeg agor y deml newydd yn 2007."}, {"text_idx": "#000024", "text": "Bendithio\u2019r allwedd euraid i ddrws y deml newydd yn 2007."}, {"text_idx": "#000025", "text": "Gobeithiaf y bydd yr hanes cryno hwn yn eich ysgogi i ddysgu mwy am mandir Caerdydd ac am arferion a bywyd beunyddiol Hindwiaid Cymru. Gellir cael llawer mwy o wybodaeth ar wefan y deml: ."}]